# Borderská kólia

### Z Wikipédie

Borderská kólia
Littlethorn Forester at Cimmiekris
Krajina pôvodu | Spojené kráľovstvo, Škótsko
FCI kód | 1/1/297
Štandardy (linky) | AKC,ANKC, FCI, KCU, NZKC, UKC
Výška | 45 - 53,5 cm (suky) 47,5 - 55 cm (psy)
Hmotnosť | 13,5 - 22,5 kg
Pôvodné určenie | pastiersky pes
Terajšie určenie | pastiersky pes, spoločník, agility
Názov v krajine pôvodu | {{{Názov}}}
Synonymá | borderka, border kólia
Zaužívaná skratka | BOC
Zoznam psích plemien
Pozri aj Psí portál

Borderská kólia je psie plemeno uznané v FCI v sekcii 1 pod číslom 297. Je to atraktívny pes s živou, pozornou povahou. Je známa ako jeden z najlepších ovčiakov na svete. Na pasenie oviec sa využíva už niekoľko storočí.

## [úprava] Vzhľad

Čierno-biela borderská kólia - toto sfarbenie sa u tohto plemena vyskytuje najčastejšie
Táto trikolórna borderská kólia z pracovnej línie ilustruje neustálenosť vo vzhľade plemena

Borderská kólia je pes atraktívneho vzhľadu, strednej veľkosti, s pomerne ľahko udržovateľnou srsťou rôznych farieb, pričom prevažujú bielo-čierne jedince. V žiadnom farebnom variante však nesmie prevažovať biela.

Śtandard tohto plemena je značne voľný a toleruje sa pomerne veľká variabilita vo vzhľade. Dnes sa preto môžeme stretnúť s dvoma hlavnými líniami borderských kólií a to "pracovnou borderkou" a "show borderkou" ("exteriérová borderka"). Show borderka má svoje korene najmä v Austrálii a na Novom Zélande, kde sa chovateľom podarilo vyšľachtiť borderskú kóliu s elegantnejším exteriérom, ktorá na výstavách žne úspechy. Exteriérové borderské kólie sú jedince s vyšším telesným rámcom, výraznejšou hlavou a bohatším osrstením. Na úkor väčšej elegancie však táto línia stratila typické držanie hlavy, chýba jej správny pohyb a držanie chvosta, ktoré je priamo úmerné so správnou prácou zadných nôh pri pasení.

Takzvané pracovné borderky sú jedince subtílnejšieho telesného rámca. Správne nasadenia chvosta sledujúceho obrys zadných nôh úzko súvisí s kvalitou práce jedinca. Pracovné borderky nesú hlavu nižšie ako telo, vďaka čomu sa pohybujú špecifickým spôsobom.

Dnes sa chovatelia pokúšajú šľachtiť jedince vhodné na prácu aj na výstavy.

## [úprava] Povaha a upotrebenie

Borderská kólia je mimoriadne inteligentné plemeno. Pri svojom pracovnom využití sa jedince museli spoliehať na svoje vlastné schopnosti, čo z neho spravilo bystrého a nezávislého psa. Schopnosť pásť majú borderské kólie vrodený, čo sa prejavuje tým, že pasú všetko, čo sa hýbe - ovce, kravy, ale aj mačky, kačky, či deti. Je to plemeno plné energie, ktorú potrebuje zmysluplne spotrebovať. Okrem pasenia sú vhodné rôzne kynologické športy ako sú agility, tanec so psom, flyball, frisbee a pod. V rukách neskúseného majiteľa sa môže z borderky stať nervózny a podráždený jedinec, pri nedostatku aktivity máva deštrukčné sklony.

Je to rýchlo sa učiace a ľahko ovládateľné plemeno s veľkou chuťou pracovať. Vďaka tomu môžeme plemeno stretnúť aj v úlohe záchranárskeho, lavínového psa, či canisterapeuta alebo psa vyhľadávajúceho drogy.

## [úprava] História

Šteňa borderskej kólie v sfarbení blue merle
Hnedo-biela borderka
Špecifický spôsob pasenia borderskej kólie. BOC na obrázku fixuje ovce pohľadom. Briti nazývajú túto techniku "the eye"
BOC je obľúbené plemeno v kynologickom športe agility

Plemeno bolo vyšľachtené ako pastiersky pes v horských podmienkach na hraniciach Anglicka a Škótska. Jeho hlavná úloha tkvela v nadháňaní stád oviec. Pri tejto činnosti využívajú pre toto plemeno špecifickú techniku - stádo fixujú pohľadom, čo na ovce pôsobí takmer ako hypnóza. Borderky sa často prikrčia, čím ovciam naznačujú skok. Spolu s fixujúcim pohľadom je toto základný spôsob práce borderských kólií pri pasení. Ďalšou špecifickou črtou tohto plemena je jeho schopnosť okamžite, aj v skoku sa otočiť do potrebného smeru a to aj v nezvyčajne ostrom uhle.

Pravdepodobnými priamymi predkami borderských kólií sú:

1. anglický špringeršpaniel
2. greyhound
3. bradatá kólia

Vďaka špringeršpanielovi získala borderská kólia reflex prikrčenia k zemi, čím sa z obyčajného štekajúceho a hryzúceho pastierskeho psa stal výkonnejší pracovný pes. Od greyhounda získalo plemeno rýchlosť, vytrvalosť a tvar uší. Neskôr sa k tomuto krížencovi primiešala tiež krv bradatých kólií.

Ako všetky pracovné plemená, ani borderská kólia nevznikla cieleným chovom. Pastieri si jednoducho vyberali najlepšie pasúce jedince, na ktorých potom odchovávali ich potomkov. Základným kritériom boli teda pracovné vlastnosti psa a nie jeho vzhľad. Aj po založení ISDS (Medzinárodná organizácia ovčiarskych psov) v roku 1906 sa do plemennej knihy zapisovali rôzne jedince aj neznámeho pôvodu, ktoré mohli vylepšiť vlastnosti plemena.

## [úprava] Slávne borderské kólie

- Rico- vedel rozpoznať okolo 200 predmetov podľa ich názvu.
- Fly a Rex z filmu Prasiatko Babe
- Bingo z filmu Bingo
- Nop z knihy Nop's Trials od autora Donalda McCaiga, ktorý v nej popisuje príbehy svojej borderskej kólie Nopa.
- Pes za kresleného seriálu Footrot Flats.
- Mike z filmu Down and Out in Beverly Hills.
- Angelo, z video hry Final Fantasy VIII.
- Murray, kríženec borderskej kólie zo sticomu Mad About You.

## [úprava] Zdroj

- Cunliffeová Juliette: Encyklopédia PSY. Vydavateľstvo SLOVART, Bratislava 2004, ISBN 80-7145-821-X
- Článok o plemene

## [úprava] Odkazy

- Border & Bearded Collie klub

Zdroj: "http://sk.wikipedia.org../../../b/o/r/Bordersk%C3%A1_k%C3%B3lia.html"

Kategórie: Psy zo Spojeného kráľovstva | Ovčiarske psy

##### Views

- Článok
- Diskusia
- Aktuálna verzia

##### Hľadaj

##### Iné jazyky

- Česky
- Dansk
- Deutsch
- English
- Esperanto
- Español
- Suomi
- Français
- עברית
- Magyar
- Italiano
- 日本語
- Plattdüütsch
- Nederlands
- Norsk (bokmål)
- Polski
- Português
- Русский
- Svenska